Traficul pe Autostrada Bucureşti - Constanţa este oprit, marţi seară, pe sensul spre Capitală, în dreptul localităţii Brăneşti, după ce mai multe dale s-au desprins din carosabil.

Conform Centrului Infotrafic al Poliţiei Române, pe Autostrada A2 Bucureşti - Constanţa, la kilometrul 20 al sensului de mers către Capitală, în dreptul localităţii Brăneşti, judeţul Ilfov, mai multe dale s-au desprins din carosabil, motiv pentru care circulaţia în această zonă este oprită momentan, pentru lucrări de reparaţii.

Traficul este deviat prin parcarea existentă în zonă, astfel că autoturismele evită prin dirijare locul afectat, după care revin pe autostradă în imediata apropiere şi îşi continuă drumul.

Infotrafic precizează că se încearcă remedierea problemei de către angajaţii CNAIR, la faţa locului fiind prezente echipaje pentru a repara urgent zona afectată.

Sursa: News.ro